ກອງປະຊຸມສຸດຍອດອາຊຽນ ເລີ່ມຂຶ້ນມື້ນີ້
ພິທີເປີດກອງປະຊຸມສຸດຍອດອາຊຽນ ຄັ້ງທີ 28 ແລະ 29 ແລະ ບັນດາກອງປະຊຸມສຸດຍອດທີ່ກ່ຽວຂ້ອງ ຈະຈັດຂຶ້ນໃນວັນທີ 6 ກັນຍາ 2016 ທີ່ ຫໍປະຊຸມແຫ່ງຊາດ ນະຄອນຫລວງວຽງຈັນ ໂດຍພະນະທ່ານ ບຸນຍັງ ວໍລະຈິດ, ປະທານປະເທດ ແຫ່ງ ສປປ ລາວ ຈະໃຫ້ກຽດກ່າວສູນທອນພົດໃນພິທີເປີດກອງປະຊຸມສຸດຍອດ . ຂະນະທີ່ທ່ານນາຍົກ ໄດ້ເຊີນຊວນ ພໍ່ແມ່ພີ່ນ້ອງ ປວງຊົນລາວຈົ່ງພ້ອມກັນເປັນເຈົ້າພາບທີ່ດີ ຕ້ອນຮັບແຂກດ້ວຍນໍ້າໃຈ ໄມຕີອັນຈົບງາມ ຕາມຮີດຄອງປະເພນີອັນດີງາມຂອງຊາດລາວເຮົາ.
ຂະນະທີ່ໃນວັນທີ 5 ກັນຍາ 2016 ການນຳປະເທດຕ່າງໆກໍທະຍອຍເດີນທາງມາເຖິງນະຄອນຫຼວງວຽງຈັນ ສປປລາວ
ໃນນາມປະທານອາຊຽນ ປີ 2016 ຈະເປັນ ເຈົ້າພາບ ແລະ ເປັນປະທານກອງປະຊຸມສຸດຍອດອາຊຽນ ຄັ້ງທີ 28 ແລະ 29 ແລະ ບັນດາກອງປະຊຸມສຸດຍອດ ທີ່ກ່ຽວຂ້ອງ ຄື: ກອງປະຊຸມສຸດຍອດອາຊຽນ-ຈີນ ຄັ້ງທີ 19 ເພື່ອສະເຫລີມສະຫລອງການພົວພັນຄົບຮອບ 25 ປີ, ກອງປະຊຸມສຸດຍອດອາຊຽນ-ຍີ່ປຸ່ນ ຄັ້ງທີ 19, ກອງປະຊຸມສຸດຍອດອາຊຽນ-ສ. ເກົາຫລີ ຄັ້ງທີ 18. ນອກນັ້ນຍັງມີ ກອງປະຊຸມ ສຸດຍອດອາຊຽນບວກສາມ ຄັ້ງທີ 19, ກອງປະຊຸມສຸດຍອດອາຊຽນ-ອົດສະຕຣາລີ ທຸກໆ 2 ປີເປັນຄັ້ງທຳອິດ, ກອງປະຊຸມສຸດຍອດອາຊຽນ-ສະຫະປະຊາຊາດ ຄັ້ງທີ 8, ກອງປະຊຸມສຸດຍອດອາຊຽນ-ອິນເດຍ ຄັ້ງທີ 14, ກອງປະຊຸມສຸດຍອດອາຊຽນ-ສະຫະລັດ ອາເມລິກາ ຄັ້ງທີ 4 ແລະ ກອງປະຊຸມສຸດຍອດອາຊີຕາເວັນອອກ ຄັ້ງທີ 11 ຊຶ່ງຈະຈັດຂຶ້ນ ທີ່ຫໍປະຊຸມແຫ່ງຊາດ ນະຄອນຫລວງວຽງຈັນ ໃນວັນທີ 6-8 ກັນຍາ 2016. ໃນໂອກາດນີ້, ຍັງມີກອງປະຊຸມສຸດຍອດແມ່ນ້ຳຂອງ-ຍີ່ປຸ່ນ ຄັ້ງທີ 8 ອີກ.
ກອງປະຊຸມສຸດຍອດອາຊຽນ ຄັ້ງທີ 28 ຈະປຶກສາຫາລື ກ່ຽວກັບ ການຮັດແໜ້ນປະຊາຄົມອາຊຽນ ກໍຄື ການຜັນຂະຫຍາຍວິໄສທັດອາຊຽນ 2025 ແລະ ທິດທາງໃນຕໍ່ໜ້າ. ສ່ວນກອງປະຊຸມສຸດຍອດອາຊຽນ ຄັ້ງທີ 29 ຈະປຶກ ສາຫາລື ກ່ຽວກັບ ການຮ່ວມມືອາຊຽນກັບພາຍນອກ ແລະ ແລກປ່ຽນຄວາມຄິດຄວາມເຫັນ ກ່ຽວກັບ ບັນຫາພາກພື້ນ ແລະ ສາກົນ ທີ່ມີຄວາມເປັນຫ່ວງ ແລະ ສົນໃຈຮ່ວມກັນ.
ສ່ວນບັນດາກອງປະຊຸມສຸດຍອດອາຊຽນກັບຄູ່ເຈລະຈາ ຈະໄດ້ທົບທວນການຮ່ວມມືໃນໄລຍະຜ່ານມາ ແລະ ປຶກສາຫາລືທິດທາງການຮ່ວມມືໃນຕໍ່ຫນ້າ ແລະ ແລກປ່ຽນ ຄວາມຄິດເຫັນ ກ່ຽວກັບ ບັນຫາພາກພື້ນ ແລະ ສາກົນ. ກອງປະຊຸມສຸດຍອດອາຊຽນ ບວກສາມ (ສປ ຈີນ, ຍີ່ປຸ່ນ ແລະ ສ.ເກົາຫລີ) ຄັ້ງທີ 19 ແລະ ກອງປະຊຸມສຸດຍອດອາຊີຕາເວັນອອກ ຄັ້ງທີ 11 ປະກອບມີຜູ້ນໍາຈາກ 18 ປະເທດເຂົ້າຮ່ວມ (10 ປະເທດອາຊຽນ, ຈີນ, ຍີ່ປຸ່ນ, ສ.ເກົາຫລີ, ລັດເຊຍ, ອົດສະຕາລີ, ນິວຊີແລນ, ອິນເດຍ ແລະ ສະຫະລັດ ອາເມລິກາ) ຈະໄດ້ທົບທວນການຮ່ວມມືໃນໄລຍະຜ່ານມາ ແລະ ກຳນົດທິດທາງການຮ່ວມມືໃນຕໍ່ຫນ້າ ແລະ ແລກປ່ຽນຄວາມຄິດ ຄວາມເຫັນ ກ່ຽວກັບ ບັນຫາພາກພື້ນ ແລະ ສາກົນ.
ມາຮອດປັດຈຸບັນ ສປປລາວ ມີຄວາມພ້ອມທຸກແລ້ວ ໃນການເປັນເຈົ້າພາບກອງປະຊຸມຄັ້ງນີ້ . ທ່ານ ວຽງໄຊ ພົມມະຈັນ ຮອງຫົວໜ້າກົມພິທີການທູດກະຊວງການຕ່າງປະເທດ ລາຍງານເມື່ອວັນພະຫັດຜ່ານມາວ່າ: ມາຮອດປັດຈຸບັນ ດ້ານສະຖານທີ່ຈັດກອງປະຊຸມສຸດຍອດອາຊຽນ ຄັ້ງທີ28 ແລະ29 ແລະກອງປະຊຸມອື່ນໆມີຄວາມພ້ອມແລ້ວໂດຍສະເພາະ ການກະກຽມຫ້ອງປະຊຸມ ທີ່ຫໍປະຊຸມແຫ່ງຊາດ, ການກວດສອບອຸປະກອນທີ່ຈຳເປັນ, ການຈັດວາງຫ້ອງຕ່າງໆ. ພ້ອມດຽວກັນການຈັດສັນຂະບວນລົດ ແລະ ສະຖານທີ່ຈອດລົດຂອງການນຳແມ່ນໄດ້ມີການປະສານງານກັບຂະແໜງການກ່ຽວຂ້ອງເປັນທີ່ຮຽບຮ້ອຍ.ໃນດ້ານໂຮງແຮມທີ່ພັກ ໃຫ້ບັນດາປະມຸກລັດ , ຄະນະຜູ້ແທນ ກໍ່ມີການຈັດສັນໄວ້ເປັນທີ່ຮຽບຮ້ອຍ ແລ້ວ.
ສ່ວນການກະກຽມພາຫະນະ, ການໄປ – ການມາ, ກວດກາ ເຊັກລົດເປັນທີ່ຮຽບຮ້ອຍ ແລະ ມີການຝືກອົບຮົມພະນັກງານທີ່ຮັບໃຊ້ໃນການຂັບລົດສໍາເລັດແລ້ວ ລວມເຖິງລະບົບການຈອດລົດ, ການອອກລົດ ແລະ ການນຸ່ງຖືພະນັກງານຂັບລົດ ແມ່ນໃຫ້ຢູ່ໃນລະບຽບ.
ສ່ວນພະແນກໂຍທາທິການ ແລະຂົນສົ່ງ (ຍທຂ)ນະຄອນຫຼວງວຽງຈັນ ກໍໄດ້ອອກແຈ້ງການ ເມື່ອວັນທີ 2 ກັນຍາ 2016 ກ່ຽວກັບການປິດເສັ້ນທາງການສັນຈອນຂອງພາຫະນະທຸກປະເພດລະຫວ່າງວັນທີ 6-8 ກັນຍາ; ໃນນັ້ນ
ເລີ່ມແຕ່ວັນທີ 06 ຫາ 08/09/2016 ເປັນຕົ້ນໄປ ໃຫ້ງົດການສັນຈອນຍານພາຫະນະທຸກປະເພດຕາມເສັ້ນທາງສຳຄັນດັ່ງນີ້:
1. ຖະໜົນ ໄກສອນ ພົມວິຫານ ( ແຕ່ປະຕູໄຊ – ສີ່ແຍກໄຟອຳນາດດົງໂດກ ).
2. ຖະໜົນ ຈອມມະນີ ( ແຕ່ວົງວຽນໂທລະພາບແຫ່ງຊາດ – ສີ່ແຍກໄຟອຳນາດໜອງໜ່ຽງ
ນອກນີ້ ໃຫ້ງົດການສັນຈອນພາຫະນະທຸກປະເພດຊົ່ວຄາວ ( ບາງເວລາ ) ຕາມຖະໜົນດັ່ງນີ້:
1 ຖະໜົນ ສຸພານຸວົງ ( ແຕ່ສາມແຍກສີໄຄ – ສີ່ແຍກໄຟອຳນາດສີຫອມຫຼັກ 1 ).
2 ຖະໜົນ ເສດຖາທິລາດ ( ແຕ່ໄຟແດງອຳນາດສີຫອມຫຼັກ 1 – ສີ່ແຍກໄຟອຳນາດທາດຂາວ ).
3 ຖະໜົນ ສາມແສນໄທ ( ສີ່ແຍກໄຟອຳນາດທາດຂາວ – ສາມແຍກສວນເຈົ້າຟ້າງຸ່ມຫຼັກ 2 ).
4 ຖະໜົນ ເຈົ້າຟ້າງຸ່ມ ( ສາມແຍກທາດຂາວ – ສາມແຍກສຳນັກງານໃຫຍ່ທະນາຄານການຄ້າຕ່າງປະເທດ ).
5 ຖະໜົນ ລ້ານຊ້າງ ( ແຕ່ຫໍຄຳ – ປະຕູໄຊ ).
ນອກນີ້ຍັງ ຫ້າມຈອດພາຫະນະທຸກປະເພດຕາມແຄມທາງ, ທາງຄົນຍ່າງ ຢ່າງເດັດຂາດ ຕາມເສັ້ນທາງ ຂ້າງເທິງ;
ໃຫ້ນັກຂັບຂີ່ພາຫະນະທຸກປະເພດປະຕິບັດຕາມການສັນຍານຂອງເຈົ້າໜ້າທີ່ຕຳຫຼວດຈະລາຈອນ ທີ່ປະຈຳການຢູ່ແຕ່ລະຈຸດຕາມເສັ້ນທາງ.
ສ່ວນທ່ານ ພັທ. ຢຸດຕະພົງ ສຸວັນນະສິງຫົວຫນ້າພະແນກຈະລາຈອນ ນະຄອນຫຼວງວຽງຈັນ ກ່າວກ່ອນຫນ້ານີ້ວ່າ: ຈະລາຈອນ ກຳນົດ 115 ຈຸດປະຈຳການຢູ່ຕາມເສັ້ນທາງສາຍຫຼັກ ແລະ ສາຍສຳຮອງ ລວມທັງຈຸດປ້ອງກັນຕ່າງໆ ຮອງຮັບກອງປະຊຸມສຸດຍອດອາຊຽນ ພ້ອມທັງຮຽກຮ້ອງໃຫ້ຜູ້ໃຊ້ລົດໃຊ້ຖະໜົນຖ້າຫຼີກລ້ຽງໄດ້ກໍຢາກໃຫ້ຫຼີກລ້ຽງເສັ້ນທາງ ທີ່ໄດ້ກຳນົດ.
#ເສດຖະກິດ ການຄ້າ/ແຫລ່ງຄວາມຮູ້ຄູ່ສັງຄົມ